Byna R4,5 miljoen vir Solidariteit Beweging se krisisfonds ingesamelDr. Dirk Hermann, bestuurshoof van Solidariteit (Foto: Solidariteit/Facebook) Skenkings aan die Solidariteit Beweging se krisisfonds, wat gestig is om onder meer kinders en bejaardes met noodvoeding te help, beloop tans al byna R4,5 miljoen. Dirk Hermann, bestuurshoof van Solidariteit, het Maandag aan Maroela Media gesê die organisasie is oorweldig deur mense se bydraes en baie dankbaar dat meer as R4,4 miljoen reeds ingesamel is. “Dit wys vir ons die harte van gewone mense in hierdie krisistyd en die mooi karakter wat hulle openbaar,” het hy gesê. Volgens Hermann was die eerste mylpaal vir die krisisfonds R2 miljoen, gebaseer op die R1 miljoen wat Virseker geskenk het. “Ons het dit egter sommer binne die eerste dag gehaal. Ons het toe die mylpaal R3 miljoen gemaak, in die lig dat almal tans swaar kry, maar ons het dit voor die Paasnaweek reeds gehaal. Dit is regtig ŉ stuk genade.” Hy het gesê dit gebeur binne die konteks van die Paasnaweek wat ŉ tyd van genade en dankbaarheid is. “Dit het ook gebeur in die tyd wat die afsonderingstydperk verleng is en ons besef dat Covid-19 nog langer met ons gaan wees, selfs al is dit net ŉ gedeeltelike inperking. Die nood word egter groter en duideliker,” het hy bygevoeg. “Soos wat die fonds groei, word die nood ook groter; en soos wat die nood groter word, moet ons ook die mylpaal verskuif. Ons volgende mylpaal is R5 miljoen.” Die krisisfonds se fokus is om mense by te staan wat in maatskaplike nood verkeer en om kinders met hul skoolwerk in die krisistyd te help. “Weens die verlenging van die afsonderingsperiode het die kennisnood ook radikaal groter geword omdat die skole steeds gesluit is. “Ons sal ons Wolkskool moet uitbrei en die Wiskunde-klasse ook moet uitbrei – nie net vir matrieks nie, maar ook ander grade. Dit gaan ontwikkelingswerk verg,” het hy verduidelik. Die krisisfonds sal dus ook gebruik word om dié nood aan te spreek. “Ons helpmekaardag was nie net ŉ enkele dag nie, dit was net die begin. Ons wil graag die klem lê op die krag van bietjies. Dit is klein bedrae wat uiteindelik ŉ groot bedrag beteken.” Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.